ประชา 9,000 ล้าน
ถ้าถามว่าใครเป็นนักลงทุนพอร์ตใหญ่ ที่ได้ผลตอบแทนมากสุดในช่วง 2-3 ปีนี้ หนึ่งในนั้นจะต้องมีชื่อผู้ชายคนนี้ คุณ ประชา ดำรงสุทธิพงศ์
17 ต.ค. 2560

ประชา 9,000 ล้าน / โดย เพจลงทุนแมน
ถ้าถามว่าใครเป็นนักลงทุนพอร์ตใหญ่
ที่ได้ผลตอบแทนมากสุดในช่วง 2-3 ปีนี้
หนึ่งในนั้นจะต้องมีชื่อผู้ชายคนนี้
คุณ ประชา ดำรงค์สุทธิพงศ์
คุณ ประชา ดำรงค์สุทธิพงศ์ ซื้อหุ้นอะไรไปบ้าง ทำไมได้กำไรมหาศาล เรามาดูกัน
ดึงข้อมูลจากบริษัทที่คุณประชาถือหุ้นเกิน 0.5% ของบริษัท ซึ่งจะแสดงในตลาดหลักทรัพย์ ส่วนหุ้นที่คุณประชาถือน้อยกว่า 0.5% จะไม่แสดง
(ดังนั้นจริงๆแล้ว พอร์ตคุณประชาจะใหญ่กว่านี้)
ปี 2555
คุณ ประชา มีมูลค่าสินทรัพย์ 1,679 ล้านบาท
หุ้นในพอร์ตมี INTUCH (บริษัทโฮลดิ้ง ที่เป็นบริษัทแม่ของ AIS), MAJOR (เมเจอร์ ซีนีเพล็กซ์), VGI (ทำธุรกิจโฆษณาบนรถไฟฟ้า BTS)
---------------------------
ปี 2556
คุณ ประชา มีมูลค่าสินทรัพย์ 2,083 ล้านบาท เพิ่มขึ้น 24%
หุ้นในพอร์ตมี INTUCH, VGI, BEAUTY (เจ้าของ Beauty Buffet และ Beauty Cottage)
ปีนี้คุณประชาได้ขายหุ้น MAJOR ทิ้งไป และเพิ่มหุ้น BEAUTY เข้ามาในพอร์ต ซึ่งก็ต้องบอกว่าคุณประชาคิดถูก เพราะว่าทุกคนก็รู้กันดีอยู่ว่า จากตอนนั้นจนถึงตอนนี้หุ้น BEAUTY ราคาเพิ่มขึ้นเป็นสิบเท่า
คุณประชาเคยให้สัมภาษณ์ว่า ร้าน BEAUTY เป็นธุรกิจที่ยอดเยี่ยม แต่ละร้านเปิดไม่ถึงปีก็คืนทุน แปลว่า ROE เกิน 100%
---------------------------
ปี 2557
คุณ ประชา มีมูลค่าสินทรัพย์ 1,592 ล้านบาท ลดลง 24%
หุ้นในพอร์ตมี BEAUTY, BLA (กรุงเทพประกันชีวิต), AUCT (ทำธุรกิจให้บริการประมูลรถยนต์ จักรยานยนต์ ฯลฯ), THREL (ไทยรีประกันชีวิต ทำธุรกิจประกันภัยต่อ ด้านประกันชีวิต), VGI
ปีนี้คุณประชาได้ขายหุ้น INTUCH และเพิ่มหุ้น BLA AUCT THREL เข้ามาในพอร์ต ปีนี้พอร์ตของคุณประชาติดลบ แต่ตลาดก็ติดลบ ก็คงล้อตามกันกับสภาพตลาดในตอนนั้น
---------------------------
ปี 2558
คุณ ประชา มีมูลค่าสินทรัพย์ อยู่ที่ 3,089 ล้านบาท เพิ่มขึ้น 94%
หุ้นในพอร์ตมี RS (บริษัท อาร์เอส), BEAUTY, VGI, WORK (บริษัท WORKPOINT), MCS (ทำธุรกิจผลิตและจำหน่ายโครงสร้างเหล็ก), THREL, PTG (ทำธุรกิจปั๊มน้ำมัน PT), FSMART (ทำธุรกิจตู้เติมเงิน บุญเติม), AUCT
ปีนี้คุณประชาได้ขายหุ้น BLA และเพิ่มหุ้น RS WORK MCS PTG FSMART เข้ามาในพอร์ต
ปี 2558 เป็นปีที่ท็อปฟอร์มของคุณประชา มูลค่าพอร์ตเพิ่มขึ้นเกือบเท่าตัว โดยหลักมาจากหุ้น 2 ตัว คือ PTG และ FSMART ธุรกิจสองบริษัทนี้มีลักษณะที่คล้ายกัน คือ เติบโตสูง PTG กำลังเร่งขยายสาขาอย่างหนัก และ FSMART ก็กำลังขยายตู้เติมเงินไปทั่วประเทศ
---------------------------
ปี 2559
คุณ ประชา มีมูลค่าสินทรัพย์ อยู่ที่ 6,942 ล้านบาท เพิ่มขึ้น 125%
หุ้นในพอร์ดมี FSMART, TKN (เถ้าแก่น้อย), COM7 (ทำธุรกิจค้าปลีกสินค้าไอที เช่นร้าน Banana), PTG, AUCT, CBG (คาราบาวแดง), VGI
ปีนี้คุณประชาได้ขายหุ้น BEAUTY RS WORK MCS THREL และซื้อหุ้น TKN COM7 CBG เพิ่มเข้ามา
เห็นว่าปี 2558 ท็อปฟอร์มแล้ว ปี 2559 ยิ่งพีคกว่า ทุกคนคงเดากันได้ว่าคุณประชาได้กำไรจาก TKN มากที่สุด ราคาหุ้นเถ้าแก่น้อยเพิ่ม 4 เท่าภายในปีเดียว
---------------------------
ปัจจุบัน ณ วันที่ 12 ตุลาคม 2560
คุณ ประชา มีมูลค่าสินทรัพย์ อยู่ที่ 9,079 ล้านบาท เพิ่มขึ้น 30.8%
หุ้นในพอร์ตมี VGI, BEAUTY, CBG, FSMART, PTG, COM7, TKN
ปีนี้คุณประชาได้ขายหุ้น AUCT และ ซื้อกลับหุ้น BEAUTY
---------------------------
สรุป
ภายในระยะเวลา 5 ปี มูลค่าพอร์ตหุ้นของ คุณประชา ดำรงค์สุทธิพงศ์ เพิ่ม 5.4 เท่า จาก 1,679 ล้านบาท มาเป็น 9,079 ล้านบาท หรือ กำไร 440%
คุณประชาให้สัมภาษณ์ว่าวิธีการที่เขาใช้คือ เลือกหุ้นที่คุณภาพที่ดีมากๆ ในราคาที่พอรับได้ ราคาหุ้นไม่จำเป็นต้องถูก แต่ต้องเป็นบริษัทที่คุณภาพเยี่ยม เกรด A ราคาเดี๋ยวค่อยว่ากันทีหลัง
ทั้งนี้ต้องหมายเหตุว่า เรื่องทั้งหมดนี้ไม่ได้ชี้นำให้ซื้อหุ้นตามคุณประชา ลงทุนแมนตั้งใจเรียบเรียงขึ้นมาเพื่อเป็นกรณีศึกษาเท่านั้น และ ราคาหุ้นแต่ละตัวที่คุณประชาถือขึ้นมามากแล้ว ข้อมูลนี้อาจดีเลย์ คุณประชาอาจจะขายหุ้นทำกำไรไประหว่างนี้แล้วก็ได้
การลงทุนมีความเสี่ยง โปรดศึกษาข้อมูลก่อนตัดสินใจลงทุน
ใครจะเอาวิธีนี้ไปใช้ ระวังไว้ด้วยว่าเราต้องมองธุรกิจได้ขาดจริงๆ เหมือนคุณประชา
ไม่เช่นนั้นเราจะได้ หุ้นเน่าในราคาแพง มาแทน..
---------------------------
<ad> ติดตามพอร์ตผู้ถือหุ้นรายใหญ่ใกล้กว่าที่เคยด้วย StockRadars คลิก 
---------------------------